**1. KIIMINKIJOKI RY**

Yhdistys tekee tunnetuksi Kiiminkijokea ja sen ympäristöä virkistys- ja matkailualueena kotimaassa ja ulkomailla sekä pyrkii edistämään matkailuelinkeinon, luonnon virkistyskäytön ja jokivarsiseudun ja vesistön luonnontaloudellista kehittämistä jäsenkuntien alueella. Yhdistys toimii yhdyssiteenä matkailu- ja kehittämisasioissa jäseniensä keskuudessa.

Yhdistyksen jäsenistöön kuuluu 27 Kiiminkijoen vaikutusalueella toimivaa matkailualan yritystä/yhteisöä tai matkailualaan tukeutuvaa yritystä. Kuntajäseniä toimikautena ovat olleet Utajärvi, Puolanka ja Oulu.

**1.1 Hallitus ja tilintarkastajat**

Toimivuonna hallitukseen kuuluivat seuraavat henkilöt:

Puolangan kunta Heikki Kanniainen varalla Mika Klimenko

Utajärven kunta Eero Pirttikoski varalla Toivo Perttunen

Oulun kaupunki Eeva-Maria Parkkinen varalla Terttu Kuusela

Veijo Väänänen varalla Asko Väänänen

Pentti Marttila-Tornio varalla Matti Huttunen

Pasi Haapakangas varalla Kari Kaleva

Aleksi Klytseroff varalla Jukka Takalo

Juha Lindström varalla Markku Koistinen

Pirjo Hätälä varalla Anja Henttunen

Hallituksen puheenjohtajana toimi Pentti Marttila-Tornio ja varapuheenjohtajana Veijo Väänänen. Hallitus on toiminut kaikissa tehtävissään ilman palkkiota.

Sihteerinä työskenteli Petri Haapala. Toiminnantarkastajana oli Raimo Tuovinen ja varalla Timo Autio. Näistä tehtävistä maksettiin palkkio.

**1.2. Jäsenkunta**

Yhdistyksen sääntöjen mukaan jäseneksi voivat liittyä Kiiminkijoen vaikutusalueen kunnat sekä oikeuskelpoiset matkailuelinkeinon harjoittajat ja luonnontaloudellisen toiminnan piiriin kuuluvat elinkeinonharjoittajat sekä rekisteröidyt yhdistykset, jotka hallitus hyväksyy.

Jäsenluettelon mukaisesti yhdistyksessä oli vuonna 2022 varsinaisia jäseniä yhteensä 24 (v. 2021 oli 21), joista yrittäjäjäseniä 14 (v. 2021 12), yhdistysjäseniä 7 ja kuntajäseniä 3 eli Puolangan ja Utajärven kunnat sekä Oulun kaupunki. Lisäksi oli 3 kannatusjäsentä. Uusina varsinaisina jäseninä vuoden aikana yhdistykseen liittyivät Kynsilehdon matkailu – Liisan ihmemaa, Mammutti talotehdas – Rekihovi ja Pororajan majoitus.

**1.3. Toimihenkilöt ja postiosoite**

Yhdistyksellä ei ollut palkattua työntekijää. Ylikiimingin asukastuvalla sijaitsevan toimistotilan vuokra jaettiin Ylikiimingin kalastuskunnan ja Kiiminkijoen kalatalousalueen kanssa. Yhdistyksen postiosoite on:

Kiiminkijoki ry

Harjutie 18

91300 Ylikiiminki

**2. YHDISTYKSEN TOIMINTA**

Yhdistyksen kotipaikka on Oulu. Yhdistyksen hallitus suunnitteli toimintaperiaatteita toiminnan kehittämiseksi ja seurasi hankkeiden etenemistä.

**2.1. Hanketoiminta**

Vuonna 2022 yhdistyksellä ei ollut omaa hanketta. Se osallistui omarahoitukseen 1000 euron omarahoituksella Ylikiimingin kalastuskunnan **Jolosjärven hoito ja kunnostus** -hankkeeseen. Lisäksi yhdistys oli aktiivisesti mukana Luken, Metsäkeskuksen ja Oulun Yliopiston **MATKI**-hankkeessa. Sen päätavoite on suunnitella yhdessä alueen toimijoiden kanssa Kiiminkijoen valuma-alueelle maankäyttösektorin ilmastotoimenpidekokonaisuus, joka on ympäristöllisesti kestävä, sosiaalisesti oikeudenmukainen ja taloudellisesti toteuttamiskelpoinen. Toimenpiteistä tehdään vuoteen 2035 ulottuva tiekartta, joka määrittää toimenpiteiden toteuttajan ja aikataulun. Hankkeen pilottikohteena on Nuorittajoen valuma-alue.

MATKI-hanke järjesti huhtikuussa Vesalan koululla yleisötilaisuuden ja lokakuussa Juopulin kylätalolla työpajan, joissa edustajamme oli mukana.

**2.2. Tiedotustoiminta**

Yhdistys tiedotti toiminnastaan [www.kiiminkijoki.fi](http://www.kiiminkijoki.fi) -nettisivujen sekä Kiiminkijoen facebook-sivujen välityksellä. Sähköpostia käytettiin jäsenten ja yhteistyökumpaneiden välillä. Rantapohjassa oli iso juttu Kihinää Kiiminkijoella -tapahtumasta, samoin Kiiminkijokimelonnasta.

**2.3. Virkistyskäyttö ja tapahtumat**

Kiiminkijokimelonta järjestettiin 11.6. uuden yhteistyökumppanin, oululaisen Lappiksen kanssa. Tällä kertaa melottiin Ylikiimingin Vengasrannasta Koiteliin. Tapahtumaan osallistui noin 25 melojaa. PSK-Aikuisopiston luonto-ohjaajaopiskelijat järjestivät melojille puolimatkan lounaan Rekikylän kodalla. Melonnan turvallisuudesta vesillä huolehtivat Lappiksen omat turvamelojat. Lappis järjesti paluukyytin Koitelista Vengasrantaan tilausajobussilla. Vaikka ostopalveluna tapahtumasta joudutaan maksamaan, kokemukset olivat niin hyvät, että samaa konseptia päätettiin jatkaa seuraavana vuonna, jolloin melonta siirtyy taas kohti yläjuoksua.

Ke 17.8. yhdistys järjesti Kihinää Kiiminkijoella –iltatilaisuuden Nuijamiesten lavalla. Tapahtumassa jokilaakson kyläyhdistykset, yrittäjät ja hanketoimijat kertoivat toiminnastaan, tauolla oli musisointia Ylikiimingin musiikkiyhdistyksen toimesta. Lohisopat ja kahvit tarjoili Ystävällisesti Ylikiiminki asukasyhdistys. Paikalla oli noin 40 henkeä ja tunnelma oli hyvä.

Yhdistys järjesti pitkästä aikaa pikkujoulut, joihin kutsuttiin hallituksen jäsenten ohella kaikki muutkin jäsenjärjestöt. Paikalle Rekihoviin pe 19.11. saapui 15 henkeä, Juorkunan kyläseuran Raija Tomperi oli valmistanut maittavan jouluaterian, Mammuttihirren Ilpo Nylander tarjosi hienot puitteet.

**2.4. Vesien suojelu**

Kiiminkijoki ry toimi Pohjois-Pohjanmaan ELY-keskuksen vesienhoidon yhteistyöryhmässä. Työryhmä käsittelee mm. julkisin varoin tehtäviä vesienhoito- ja kunnostusohjelmia Kiiminkijoenkin vesistöalueella. Yhdistystä yhteistyöryhmässä edustivat Pentti Marttila-Tornio ja Petri Haapala. Yhdistys oli mukana Pro Kiiminkijoen vesistöalue ry:n laatimassa Martimo1:n malminetsintälupaa koskeneessa valituksessa. Lupa-alue ulottuisi Jolosjoen valuma-alueelle.

**2.5. Yhdistyksen kokoukset**

Yhdistyksen vuosikokous pidettiin ke 20.4. Ylikiimingin asukastuvalla**,** kokouksessa käsiteltiin sääntömääräiset vuosikokousasiat. Siihen osallistui 10 henkeä.

Yhdistyksen hallitus kokoontui viisi kertaa vuoden 2022 aikana, kokouksista kaksi oli Utajärven Juorkunassa, yksi Vuoton Joutsenessa, kaksi Ylikiimingin asukastuvalla.

**3. YHDISTYKSEN TALOUS**

Tärkein tulonlähde olivat jäsenmaksut. Suurimmat menoerät muodostuivat sihteerin palkkioista, Kiiminkijokimelonnasta sekä internetsivustojen [www.kiiminkijoki.fi](http://www.kiiminkijoki.fi) ja [www.infogis.fi/kiiminkijoki](http://www.infogis.fi/kiiminkijoki) ylläpidosta.

***\*\*\*\*\*\*\*\*\*\*\*\*\*\*\*\*\* \*\*\*\*\*\*\*\*\*\*\*\*\*\*\*\*\* \*\*\*\*\*\*\*\*\*\*\*\*\*\*\*\*\* \*\*\*\*\*\*\*\*\*\*\*\*\*\*\*\*\****

***Kiiminkijoki ry kiittää***

*Kiiminkijoki ry:n puolesta hallitus esittää parhaimmat kiitokset jäsenille, viranomaisille sekä muille yhteisöille ja yksityisille henkilöille, joiden kanssa yhdistys on ollut rakentavassa yhteistyössä toimintavuoden aikana.  
  
Hallitus*